LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 2000 M. BIRŽELIO 28 D. NUTARIMO NR. 744 „DĖL VALSTYBINĖS MAISTO IR VETERINARIJOS TARNYBOS NUOSTATŲ PATVIRTINIMO“ PAKEITIMO

2007 m. spalio 2 d. Nr. 1068

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2000 m. birželio 28 d. nutarimą Nr. 744 „Dėl Valstybinės maisto ir veterinarijos tarnybos nuostatų patvirtinimo“ (Žin., 2000, Nr. 53-1537; 2003, Nr. 42-1941):

1. Išdėstyti preambulę taip:

„Vadovaudamasi Lietuvos Respublikos Vyriausybės įstatymo (Žin., 1994, Nr. 43-772; 1998, Nr. 41(1)-1131; 2000, Nr. 92-2843; 2002, Nr. 41-1527; 2005, Nr. 67-2405; 2007, Nr. 72-2831) 22 straipsniu ir įgyvendindama Lietuvos Respublikos Vyriausybės 2000 m. gegužės 4 d. nutarimą Nr. 505 „Dėl rinkos priežiūros institucijų reorganizavimo“ (Žin., 2000, Nr. 38-1064), Lietuvos Respublikos Vyriausybė nutaria:“.

2. Išdėstyti nurodytuoju nutarimu patvirtintus Valstybinės maisto ir veterinarijos tarnybos nuostatus nauja redakcija (pridedama).

Ministras Pirmininkas	Gediminas Kirkilas

Žemės ūkio ministrė	Kazimira Danutė Prunskienė

Patvirtinta

Lietuvos Respublikos Vyriausybės 2000 m.

birželio 28 d. nutarimu Nr. 744

(Lietuvos Respublikos Vyriausybės 2007 m.

spalio 2 d. nutarimo Nr. 1068 redakcija)

VALSTYBINĖS MAISTO IR VETERINARIJOS TARNYBOS NUOSTATAI

I. BENDROSIOS NUOSTATOS

1. Valstybinė maisto ir veterinarijos tarnyba (toliau vadinama – tarnyba) yra Lietuvos Respublikos Vyriausybės įstaiga. Tarnyba atlieka Lietuvos Respublikos įstatymais ir kitais teisės aktais jai pavestas maisto ir pašarų saugos, kokybės, ženklinimo, informacijos apie prekes, įskaitant kainų nurodymą, teikimo ir kitų privalomųjų reikalavimų laikymosi, maisto ir pašarų tvarkymo, gyvūnų sveikatos ir gerovės, vartotojų teisių apsaugos maisto ir su maistu susijusių paslaugų teikimo srityje kontrolės funkcijas ir įgyvendina šiose srityse valstybės politiką.

2. Tarnyba savo veikloje vadovaujasi Lietuvos Respublikos Konstitucija, Lietuvos Respublikos maisto įstatymu (Žin., 2000, Nr. 32-893), Lietuvos Respublikos veterinarijos įstatymu (Žin., 1992, Nr. 2-15), Lietuvos Respublikos vartotojų teisių apsaugos įstatymu (Žin., 1994, Nr. 94-1833; 2007, Nr. 12-488), Lietuvos Respublikos produktų saugos įstatymu (Žin., 1999, Nr. 52-1673; 2001, Nr. 64-2324), Lietuvos Respublikos genetiškai modifikuotų organizmų įstatymu (Žin., 2001, Nr. 56-1976), Lietuvos Respublikos alkoholio kontrolės įstatymu (Žin., 1995, Nr. 44-1073; 2004, Nr. 47-1548), Lietuvos Respublikos farmacijos įstatymu (Žin., 2006, Nr. 78-3056), Lietuvos Respublikos geriamojo vandens įstatymu (Žin., 2001, Nr. 64-2327), Lietuvos Respublikos geriamojo vandens tiekimo ir nuotekų tvarkymo įstatymu (Žin., 2006, Nr. 82-3260), Lietuvos Respublikos pašarų įstatymu (Žin., 2000, Nr. 34-952; 2004, Nr. 73-2541), Lietuvos Respublikos gyvūnų globos, laikymo ir naudojimo įstatymu (Žin., 1997, Nr. 108-2728), Lietuvos Respublikos žuvininkystės įstatymu (Žin., 2000, Nr. 56-1648; 2004, Nr. 73-2527), Lietuvos Respublikos reklamos įstatymu (Žin., 2000, Nr. 64-1937), kitais Lietuvos Respublikos Seimo priimtais įstatymais ir teisės aktais, Lietuvos Respublikos tarptautinėmis sutartimis, Europos Sąjungos teisės aktais, Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, Valstybinės maisto ir veterinarijos tarnybos nuostatais (toliau vadinama – šie Nuostatai) ir kitais teisės aktais.

Tarnybos veikla organizuojama vadovaujantis tarnybos direktoriaus patvirtintais viešai paskelbtais strateginiais veiklos planais, rengiamais vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2007, Nr. 23-879), ir derinamais su Lietuvos Respublikos Vyriausybės programa, Valstybės ilgalaikės raidos strategija, patvirtinta Lietuvos Respublikos Seimo 2002 m. lapkričio 12 d. nutarimu Nr. IX-1187 (Žin., 2002, Nr. 113-5029), kitais strateginio planavimo dokumentais. Sutrumpintiems tarnybos strateginiams veiklos planams pritaria Lietuvos Respublikos Vyriausybė.

3. Tarnyba yra biudžetinė įstaiga, finansuojama iš Lietuvos Respublikos valstybės biudžeto (toliau vadinama – valstybės biudžetas) lėšų. Valstybės biudžeto lėšos naudojamos tarnybai išlaikyti ir sąmatose numatytoms priemonėms finansuoti. Tarnyba Lietuvos Respublikos įstatymų nustatyta tvarka gali turėti ir nebiudžetinių lėšų.

4. Tarnyba yra viešasis juridinis asmuo, ūkiškai ir finansiškai savarankiškas, turintis sąskaitą banke, taip pat antspaudą su Lietuvos valstybės herbu ir savo pavadinimu. Tarnybos adresas: Siesikų g. 19, LT-07170 Vilnius, Lietuvos Respublika.

II. TARNYBOS UŽDAVINIAI IR FUNKCIJOS

5. Tarnyba, siekdama saugoti vartotojų interesus, ginti pažeistas vartotojų teises maisto ir su juo susijusių paslaugų teikimo srityje:

5.1. tiria vartotojų, jų organizacijų, kitų suinteresuotų įstaigų ir organizacijų skundus dėl maisto, pašarų ir pašarų priedų, neatitinkančių saugos, kokybės, ženklinimo, informacijos apie prekes, įskaitant kainų nurodymą, teikimo ir kitų privalomųjų reikalavimų, nesaugių maisto tvarkymo paslaugų teikimo;

5.2. vykdo vartotojų skundų registravimą, analizę, stebėseną;

5.3. informuoja vartotojus, kitus fizinius ir juridinius asmenis tarnybos kompetencijos klausimais;

5.4. pagal kompetenciją kontroliuoja teisės aktų, reglamentuojančių vartotojų teisių gynimą, reikalavimų laikymąsi.

6. Tarnyba, siekdama užtikrinti, kad šalies rinkai tiekiamas maistas būtų saugus, tinkamai paženklintas ir atitiktų Lietuvos Respublikos įstatymais, kitais teisės aktais įteisintus saugos, kokybės, ženklinimo ir kitus privalomuosius reikalavimus visuose maisto tvarkymo etapuose (nuo maistui skirtų augalų ir gyvūnų auginimo iki maisto tiekimo vartotojams), eksportuojamas maistas atitiktų Lietuvos Respublikos ir importuojančios valstybės reikalavimus, ir skatinti Lietuvos ir užsienio vartotojų pasitikėjimą Lietuvoje pagamintu maistu:

6.1. pagal kompetenciją nustato:

6.1.1. maisto saugos, kokybės, tvarkymo ir pateikimo rinkai higienos ir kontrolės reikalavimus;

6.1.2. specialius rizikos veiksnių analizės ir valdymo sistemos diegimo maisto tvarkymo vietose privalomuosius reikalavimus;

6.1.3. gyvūninių produktų žymėjimo sveikumo ženklu, atitinkančiu tokiam ženklui nustatytus kriterijus, ir veterinarinio sertifikavimo privalomuosius reikalavimus;

6.1.4. valstybinės maisto, medžiagų ir gaminių, kurie liečiasi su maistu, geriamojo vandens kontrolės atlikimo tvarką;

6.1.5. maisto tvarkymo subjektų patvirtinimo tvarką;

6.1.6. transporto priemonių, vežančių maistą, gyvūnus, pašarus ir pašarų priedus, specialiuosius reikalavimus;

6.2. kontroliuoja:

6.2.1. pagal kompetenciją – gyvūnų, negyvūninio maisto ir gyvūninių produktų, pašarų ir pašarų priedų importo, eksporto ir tranzito reikalavimų laikymąsi;

6.2.2. vidaus rinkai ir eksportui skirto maisto, pašarų ir pašarų priedų atitiktį saugos, kokybės, ženklinimo, informacijos apie prekes, įskaitant kainų nurodymą, teikimo ir kitiems privalomiesiems reikalavimams, nustatytosios privalomųjų reikalavimų įgyvendinimo tvarkos laikymąsi;

6.2.3. pagal kompetenciją – Krašto apsaugos ministerijos ir krašto apsaugos sistemos institucijų, Vidaus reikalų ministerijos ir vidaus reikalų statutinių įstaigų, Kalėjimų departamento prie Teisingumo ministerijos bei jų teritorijose esančių maisto tvarkymo subjektų atitiktį maisto saugos ir maisto tvarkymo reikalavimams;

6.2.4. maisto ir pašarų tvarkymo subjektų, iš jų muitinės sandėlių, importo ir eksporto terminalų (laikinojo saugojimo sandėlių), higienos ir veterinarijos reikalavimų laikymąsi, tvarkymo procesus, subjektų savikontrolės sistemų funkcionavimą;

6.2.5. higienos reikalavimų, nustatytų asmenims, kurie, eidami pareigas, tiesiogiai ar netiesiogiai liečia maistą, laikymąsi;

6.2.6. gaminių, kurie liečiasi su maistu, naudojimą, maistui tvarkyti, patalpoms ir įrenginiams valyti ir taisyti naudojamas priemones, medžiagas ir įrenginius;

6.2.7. žmonių maistui netinkamų produktų naudojimą, nesaugių produktų sunaikinimą;

6.2.8. pagal kompetenciją – alkoholio produktų atitiktį teisės aktų ir deklaruojamų norminių dokumentų reikalavimams;

6.2.9. pagal kompetenciją – alkoholio produktų gamybos, realizavimo, laikymo (saugojimo), vežimo, įvežimo į Lietuvos Respublikos teritoriją reikalavimų laikymąsi;

6.2.10. pagal kompetenciją – Lietuvos Respublikos reklamos įstatyme nustatytų reklamos naudojimo draudimų ir reikalavimų įgyvendinimą maisto saugos, kokybės ir su maistu susijusių paslaugų srityje;

6.2.11. šviežių vaisių ir daržovių, parduodamų pagal vartojimo pirkimo–pardavimo sutartis, atitiktį privalomiesiems kokybės reikalavimams;

6.3. vykdo:

6.3.1. maisto tvarkymo saugos rizikos analizę ir prevencijos priemones;

6.3.2. maisto produktų laboratorinius tyrimus, pašarų ir pašarų priedų saugos ir kokybės įvertinimą, gyvūnų susirgimų įvairiomis ligomis diagnostinius tyrimus;

6.3.3. gyvūninio maisto ir gyvūninių atliekų tvarkymo subjektų valstybinę veterinarinę priežiūrą;

6.3.4. pagal kompetenciją – Maisto taršos stebėsenos programą;

6.3.5. maisto tvarkymo subjektų savikontrolės sistemos kontrolę;

6.3.6. skubių veiksmų procedūras, nustačius ar gavus informaciją apie nesaugų maistą (produktą);

6.3.7. registruotų žemės ūkio ir maisto produktų, kaip garantuotų tradicinių gaminių, kilmės vietos nuorodų ir geografinių nuorodų atitikties specifikacijoms kontrolę;

6.3.8. visų gyvulininkystės objektų, skerdyklų, mėsos ir pieno, kitų gyvūninius produktus perdirbančių subjektų, turgaviečių, žaliavų sandėlių statybos ir rekonstravimo, žemės kasybos veterinarinę ekspertizę;

6.4. išduoda maisto tvarkymo subjektų patvirtinimo pažymėjimus ir leidimus įvežti iš užsienio gyvūnus, gyvūninį maistą, pašarus ir pašarų priedus, veterinarinius vaistus ir kitus veterinarinius preparatus;

6.5. tvirtina maisto tvarkymo subjektus;

6.6. informuoja nustatytąja tvarka:

6.6.1. Valstybinę vartotojų teisių apsaugos tarnybą – apie uždraustą tiekti rinkai nesaugų Lietuvos Respublikoje pagamintą ar kitų valstybių tiekiamą maistą, taip pat produktų saugos kontrolės duomenų analizę;

6.6.2. Europos Komisiją – apie tiesioginį arba netiesioginį maisto ar pašarų ir pašarų priedų keliamą pavojų žmonių sveikatai;

6.6.3. apie uždraustą tiekti rinkai arba pašalintą iš rinkos nesaugų Lietuvos Respublikoje pagamintą arba iš kitų valstybių įvežtą maistą;

6.7. nustatytąja tvarka keičiasi su Sveikatos apsaugos ministerija informacija apie maisto saugą ir žmonių užkrečiamųjų ligų atsiradimą dėl nesaugaus maisto vartojimo;

6.8. analizuoja maisto, pašarų ir pašarų priedų atitikties saugos, kokybės, ženklinimo ir kitiems privalomiesiems reikalavimams kontrolės duomenis;

6.9. suteikia laboratorijoms įgaliojimus atlikti valstybinei maisto kontrolei atrinktų mėginių tyrimus pagal akreditacijos sritį;

6.10. atlieka maistui auginamų gyvūnų, maisto žaliavų ir maisto užterštumo kenksmingosiomis medžiagomis, įskaitant pesticidus ir kitus teršalus, stebėseną.

7. Tarnyba, siekdama saugoti, kad į Lietuvos Respublikos teritoriją nepatektų gyvūnų užkrečiamųjų ligų, organizuoja gyvūnų apsaugą nuo užkrečiamųjų ligų, o joms atsiradus – tokių ligų židinių likvidavimą, užtikrina, kad eksportuojami gyvūnai atitiktų Lietuvos Respublikos ir importuojančios valstybės reikalavimus. Tuo tikslu tarnyba:

7.1. pagal kompetenciją nustato:

7.1.1. Lietuvos Respublikos teritorijos apsaugos nuo gyvūnų užkrečiamųjų ligų, šių ligų prevencijos ir jų židinių likvidavimo privalomuosius reikalavimus;

7.1.2. gyvūnų gerovės apsaugos privalomuosius reikalavimus;

7.1.3. gyvūnų sveikatos būklės įvertinimo ir kontrolės reikalavimus;

7.1.4. veterinarinių vaistų ir kitų veterinarinių preparatų gamybos, tyrimų, tiekimo rinkai tvarką ir veterinarinių vaistų registravimo taisykles;

7.1.5. kartu su Žemės ūkio ministerija – gyvulių laikymo vietų, jose laikomų gyvulių registravimo ir ženklinimo reikalavimus ir tvarką;

7.2. kontroliuoja:

7.2.1. gyvūnų gerovės apsaugos privalomųjų reikalavimų laikymąsi;

7.2.2. veterinarinių vaistų, kitų veterinarinių preparatų, pašarų ir pašarų priedų gamybą, prekybą ir naudojimą;

7.2.3. gyvūnų sveikatos būklę jų laikymo vietose, skerdyklose, turgavietėse, karantino punktuose ir kitose laikymo vietose;

7.3. vykdo:

7.3.1. kartu su kitomis valstybės institucijomis – apsaugos veterinarines priemones nuo bendrų žmonėms ir gyvūnams užkrečiamųjų ligų, taip pat kitų gyvūnų užkrečiamųjų ligų;

7.3.2. gyvūnų sergamumo užkrečiamosiomis ir neužkrečiamosiomis ligomis analizę, numato ir įgyvendina šių ligų prevencijos ir likvidavimo priemones;

7.3.3. importuojamų veterinarinių preparatų ir gaminių, skirtų veterinariniams ir gyvulininkystės tikslams, kontrolę;

7.3.4. pagal kompetenciją – informacinių sistemų, duomenų bazių įdiegimą ir palaikymą;

7.3.5. pagal kompetenciją – registrų kūrimą, tvarkymą ir nuolatinį atnaujinimą;

7.4. išduoda:

7.4.1. veterinarinės praktikos licencijas, fizinių ir juridinių asmenų veterinarinės farmacijos licencijas;

7.4.2. veterinarinių vaistų, kitų veterinarinių preparatų ir priedų, vartojamų gyvulininkystėje ir veterinarijoje, registravimo liudijimus;

7.4.3. leidimus atlikti bandymus su stuburiniais gyvūnais;

7.4.4. licencijas vykdyti gyvūninių atliekų tvarkymo veiklą;

7.5. koordinuoja gyvūnų registravimą, ženklinimą ir apskaitą;

7.6. tvirtina:

7.6.1. gyvūnų užkrečiamųjų ligų, kurių prevencijai ir likvidavimui reikalingos priemonės įsigyjamos iš Lietuvos Respublikos valstybės biudžeto lėšų, sąrašą;

7.6.2. gyvūnų užkrečiamųjų ligų, kuriomis susirgus nustatomos apsaugos ir stebėjimo zonos, sąrašus.

8. Tarnyba, siekdama įgyvendinti valstybės politiką maisto ir veterinarijos srityje:

8.1. pagal kompetenciją teikia pasiūlymus ministerijoms, kitoms valstybės institucijoms ir įstaigoms teisės aktų projektų rengimo (o mokslo įstaigoms – svarbiausiųjų maisto ir veterinarijos problemų tyrimo) klausimais;

8.2. pagal kompetenciją palaiko ryšius su užsienio valstybių atitinkamomis institucijomis ir tarptautinėmis organizacijomis, keičiasi informacija, rengia tarptautinių sutarčių projektus, Lietuvos Respublikos Vyriausybės ar Ministro Pirmininko pavedimu atstovauja Lietuvos Respublikai užsienio valstybėse ar tarptautinėse organizacijose;

8.3. bendradarbiauja svarbiais klausimais su visuomenės informavimo priemonėmis (spauda, radiju, televizija), prireikus – su mokslinių tyrimų institucijomis ir teikia joms mokslines tiriamąsias užduotis;

8.4. pagal kompetenciją atstovauja Europos Sąjungos institucijų ir jų darbo organų veikloje;

8.5. atlieka kitas Lietuvos Respublikos įstatymų ir Lietuvos Respublikos Vyriausybės nutarimų numatytas funkcijas.

III. TARNYBOS TEISĖS

9. Tarnyba, atlikdama savo funkcijas, turi teisę:

9.1. gauti iš valstybės ir savivaldybių institucijų ir įstaigų, kitų juridinių ir fizinių asmenų informaciją ir dokumentus, kurių reikia maisto, pašarų ir pašarų priedų saugą, kokybę, gyvūnų sveikatą, gerovę ir kitus veterinarijos klausimus reglamentuojančių teisės aktų pažeidimams tirti;

9.2. nustatytąja tvarka gauti iš produktų gamintojų, platintojų ir paslaugų teikėjų informaciją ir dokumentus, kurių reikia maisto, pašarų ir pašarų priedų saugą ir kokybę reglamentuojančių įstatymų pažeidimams tirti;

9.3. reikalauti, kad gamintojų, platintojų ir paslaugų teikėjų vadovai ar jų įgalioti asmenys atvyktų ir duotų paaiškinimus žodžiu ar raštu;

9.4. panaikinti išduotą maisto tvarkymo subjekto patvirtinimo pažymėjimą ar veterinarinį patvirtinimą, jeigu rinkai patiekti produktai padaro žalą vartotojams, siūlyti panaikinti pašarų gamybos ir prekybos leidimą;

9.5. pagal kompetenciją priimti sprendimus dėl konfiskuotų, kontrabandos būdu, be kilmės, kokybės ir saugos atitikties dokumentų įvežtų maisto produktų tolesnio naudojimo;

9.6. pasitelkti kitų valstybės ir savivaldybių institucijų ir įstaigų, organizacijų atstovus ir specialistus, susitarus su jų vadovais, sprendžiamoms problemoms nagrinėti, sudaryti komisijas, darbo grupes teisės aktų projektams rengti;

9.7. Lietuvos Respublikos įstatymų nustatyta tvarka steigti tarnybai pavaldžias biudžetines įstaigas, tvirtinti jų nuostatus, jas reorganizuoti, pertvarkyti arba likviduoti.

10. Tarnyba turi ir kitų teisių, kurias jai suteikia Lietuvos Respublikos įstatymai ir Lietuvos Respublikos Vyriausybės nutarimai.

11. Tarnybos valstybės tarnautojai ir darbuotojai, dirbantys pagal darbo sutartis, įgyvendindami jiems pavestus uždavinius, privalo užtikrinti gautos informacijos, kuri yra komercinė paslaptis, konfidencialumą.

IV. TARNYBOS VEIKLOS ORGANIZAVIMAS

12. Tarnybai vadovauja direktorius – Lietuvos Respublikos vyriausiasis valstybinis veterinarijos inspektorius, kurį priima į pareigas ir atleidžia iš jų Ministras Pirmininkas Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708) nustatyta tvarka. Tarnybos direktorius yra pavaldus Ministrui Pirmininkui. Ministras Pirmininkas skatina tarnybos direktorių ir skiria jam tarnybines nuobaudas.

13. Tarnybos direktorius yra asmeniškai atsakingas už tarnybos darbo organizavimą Lietuvos Respublikoje. Laikinai nesant tarnybos direktoriaus, tarnybos direktoriaus pareigas eina jo įsakymu įgaliotas vienas iš jo pavaduotojų.

14. Tarnybos direktorius turi pavaduotojus, kuriuos Lietuvos Respublikos valstybės tarnybos įstatymo nustatyta tvarka jis priima į pareigas ir atleidžia iš jų, juos skatina, skiria tarnybines ar drausmines nuobaudas ir pašalpas.

15. Tarnybos direktorius:

15.1. vadovauja tarnybai, sprendžia tarnybos kompetencijai priklausančius klausimus ir yra tiesiogiai atsakingas už jai pavestų uždavinių įgyvendinimą, funkcijų atlikimą;

15.2. užtikrina Lietuvos Respublikos įstatymų, Lietuvos Respublikos tarptautinių sutarčių, Respublikos Prezidento dekretų, Lietuvos Respublikos Vyriausybės nutarimų, sprendimų, rezoliucijų, Ministro Pirmininko potvarkių ir kitų teisės aktų įgyvendinimą;

15.3. teikia Lietuvos Respublikos Vyriausybei Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 (Žin., 1994, Nr. 63-1238; 2003, Nr. 27-1089), nustatyta tvarka Lietuvos Respublikos įstatymų ir kitų teisės aktų projektus tarnybos kompetencijos klausimais;

15.4. spręsdamas tarnybos kompetencijai priskirtus klausimus, priima įsakymus ir tikrina, kaip jie įgyvendinami; prireikus kartu su kitų valstybės institucijų ir įstaigų vadovais priima bendrus įsakymus;

15.5. tvirtina tarnybos strateginius veiklos planus, metines veiklos ataskaitas;

15.6. teikia Lietuvos Respublikos Vyriausybei ataskaitas ir informaciją apie tarnybos veiklą Lietuvos Respublikos Vyriausybės nustatyta tvarka ir terminais, Ministro Pirmininko reikalavimu atsiskaito už savo veiklą;

15.7. Lietuvos Respublikos įstatymų nustatyta tvarka steigia, reorganizuoja, pertvarko ir likviduoja tarnybai pavaldžias įstaigas, tvirtina tarnybos ir jai pavaldžių įstaigų administracijos struktūrą, tarnybos valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, tarnybai pavaldžių įstaigų vadovų pareigybių sąrašą, neviršydamas darbo užmokesčiui nustatytų lėšų ir tarnybai Lietuvos Respublikos Vyriausybės patvirtinto didžiausio leistino valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, pareigybių skaičiaus;

15.8. vadovaudamasis Lietuvos Respublikos valstybės tarnybos įstatymu, kitais Lietuvos Respublikos įstatymais ir teisės aktais, priima į pareigas ir atleidžia iš jų tarnybos valstybės tarnautojus ir darbuotojus, dirbančius pagal darbo sutartis ir gaunančius darbo užmokestį iš valstybės biudžeto ir valstybės pinigų fondų, tarnybai pavaldžių įstaigų vadovus, juos skatina, skiria jiems tarnybines ar drausmines nuobaudas ir pašalpas;

15.9. nustato tarnybos vidaus darbo tvarką, tvirtina tarnybos administracijos padalinių, tarnybai pavaldžių įstaigų nuostatus, tarnybos valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, tarnybai pavaldžių įstaigų vadovų pareigybių aprašymus, kitus tarnybos vidaus administravimo dokumentus;

15.10. kontroliuoja tarnybai pavaldžių įstaigų priemonių, numatytų tarnybos strateginiame veiklos plane, vykdymą;

15.11. atlieka kitas Lietuvos Respublikos įstatymais ir Lietuvos Respublikos Vyriausybės nutarimais pavestas funkcijas.

16. Tarnybos valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, tarnybai pavaldžių įstaigų vadovų priėmimo į darbą (pareigas), darbo užmokesčio mokėjimo jiems tvarką ir sąlygas nustato Lietuvos Respublikos valstybės tarnybos įstatymas, Lietuvos Respublikos darbo kodeksas (Žin., 2002, Nr. 64-2569), kiti Lietuvos Respublikos įstatymai ir teisės aktai.

17. Tarnyboje gali būti sudaroma kolegija – direktoriaus patariamoji institucija. Kolegiją sudaro tarnybos direktorius (kolegijos pirmininkas), direktoriaus pavaduotojai, kiti tarnybos valstybės tarnautojai ir pagal darbo sutartis dirbantys darbuotojai, pavaldžių įstaigų vadovai, taip pat sveikatos apsaugos ministro ir žemės ūkio ministro skirti atstovai. Į kolegijos posėdžius kviečiami kitų ministerijų, valstybinių ir mokslo institucijų atstovai. Tarnybos direktorius nustato kolegijos narių skaičių ir personalinę sudėtį, taip pat tvirtina jos reglamentą.

V. FINANSINĖS VEIKLOS KONTROLĖ IR VIDAUS AUDITAS

18. Tarnyba buhalterinę apskaitą organizuoja ir atskaitomybę tvarko Lietuvos Respublikos teisės aktų nustatyta tvarka.

19. Tarnybos finansinę veiklos kontrolę vykdo Valstybės kontrolė. Vidaus auditą atlieka tarnybos struktūrinis padalinys – Maisto ir veterinarijos vidaus audito tarnyba, taip pat kitos valstybės institucijos ir įstaigos Lietuvos Respublikos teisės aktų nustatyta tvarka.

VI. BAIGIAMOSIOS NUOSTATOS

20. Tarnyba reorganizuojama, pertvarkoma arba likviduojama Lietuvos Respublikos įstatymų nustatyta tvarka.

______________